Man met 'bom' in bank by Menlyn Maine wil skuld beken | Netwerk24
Deur Hanti Otto 19 September 2019 11:25
'n Man wat glo destyds lid van die Skerpioene was en Dinsdag na bewering die Absa-tak in die Menlyn Maine-winkelsentrum in Pretoria met 'n "bom" probeer beroof het, het die hof Donderdag sommer met die intrapslag meegedeel dat hy, indien moontlik, skuld op aanklagte van terrorisme en poging tot roof wil beken.
Luidens die klagstaat het die 50-jarige Ekhard Albertus Mostert van Garsfontein op 17 September 'n plastiekboks met 'n flikkerende liggie op die toonbank neergesit en aan die kassiere voorgegee dat dit 'n bom is.
Werkers van winkels in die Menlyn Maine-winkelsentrum drom saam om die vangwa waarin die verdagte van die toneel af vervoer is. Foto: Deaan Vivier
Daarna het hy na bewering 'n groot bedrag geld van Nonsenzosihle Magonelisa, die kassiere, geeïs.
Mostert, bekend as "Mossie", was luidens bronne vroeër glo 'n lid van die destydse elite-polisie-eenheid, die Skerpioene, deesdae bekend as die Valke.
Dit is nou dié einste eenheid wat die saak teen hom ondersoek.
Nadat Mostert Donderdag vanuit die aanhoudingselle na die beskuldigdebank gestap het, wou landdros Thandi Theledi by hom weet watter taal hy verkies.
Mostert het geantwoord dat hy Afrikaans praat, waarop die landdros sy regte aan hom verduidelik het.
Mostert het gesê hy sal sy eie verdediging waarneem, en, indien moontlik, skuld beken.
Die saak het afgestaan sodat die aanklaer die ondersoekbeampte en senior-beheeraanklaer kan konsulteer oor of sy pleit in die streekhof aangehoor kan word en of dit na die hooggeregshof verwys moet word.